Eesti Kergejõustikuliit korraldab 7.-8. novembril Jüril kergejõustikutreenerite iga-aastase konverentsi.
Jüri Gümnaasiumi aulas toimuva konverentsi esimesel päeval tehakse kokkuvõtteid 2014. spordiaastast, tutvustatakse 2015. a kergejõustikukalendrit ning muudatusi juhendites ja töötatakse ühiselt 2016. aasta võistluskalendriga.
Konverentsi teisel päeval, 8. novembril saab kuulata Tartu Spordiselts Kalevi treeneri Kersti Viru ettekannet teemal „Treeneri roll“ ning Eesti edukaim triatleet Marko Albert räägib sellest, kuidas tippu jõuda ja seal püsida. Konverentsi lõpetab vestlusring Zürichi Euroopa meistrivõistluste hõbemedaliomanike Gerd Kanteri ja Rasmus Mägiga.
Mõlemal konverentsipäeval on kavas ka ülevaated järgmisel suvel Tallinnas toimuvatest Euroopa U23 meistrivõistlustest.
Konverentsi detailse programmiga saab tutvuda Eesti Kergejõustikuliidu kodulehel.
Kergejõustikutreenerite aastakonverents on spordiaastat kokkuvõttev treenerite kogunemine, kus vaadatakse kriitilise pilguga üle tehtud tööd, kuulatakse põnevaid ettekandeid ja arutatakse tulevikustrateegiat.
Eesti kergejõustiklasi toetavad Nike, Kultuuriministeerium ja Eesti Olümpiakomitee.
Eesti Kergejõustikuliidu ametlik joogipartner on Saku.
Kergejõustikuliidu meediapartneriteks on Eesti Päevaleht, uudisteportaal Delfi, Eesti Rahvusringhääling ja raadio KUKU.